প্রয়াত রাজ্যের প্রাক্তন দমকলমন্ত্রী প্রতিম চট্টোপাধ্যায়। বয়স হয়েছিল ৭৯ বছর। এ দিন সল্টলেকের একটি বেসরকারি হাসপাতালে মৃত্যু হয় প্রবীণ এই বাম নেতার। বামফ্রন্ট সরকারের আমলে দীর্ঘদিন রাজ্যের দমকল মন্ত্রীর দায়িত্ব সামলান প্রতিমবাবু। এর পাশাপাশি থিয়েটার এবং সিনেমাতেও অভিনয় করেছেন তিনি।
বেশ কিছুদিন ধরেই অসুস্থ ছিলেন প্রাক্তন এই মন্ত্রী। লিভারের সমস্যা, রক্তাল্পতা নিয়ে ভর্তি ছিলেন সল্টলেকের একটি বেসরকারি হাসপাতালে। সেখান থেকে ছাড়া পেয়ে ফেব্রুয়ারি মাসেই বাড়ি ফিরেছিলেন তিনি। এ দিন সকালে সল্টলেকের বাড়িতেই ফের অসুস্থ হয়ে পড়েন তিনি। দ্রুত তাঁকে সল্টলেকের ওই বেসরকারি হাসপাতালে নিয়ে যাওয়া হয়। সেখানেই হৃদরোগে আক্রান্ত হয়ে মৃত্যু হয় তাঁর। 
তারকেশ্বর কেন্দ্রের বিধায়ক ছিলেন প্রতীমবাবু। মার্কসিস্ট ফরওয়ার্ড ব্লকের রাজ্য সম্পাদকও ছিলেন তিনি। ২০১১ সালে বিধানসভা ভোটে পরাজিত হন প্রতীমবাবু। মন্ত্রীত্ব সামলানোর পাশাপাশি নিয়মিত থিয়েটার এবং সিনেমায় অভিনয় করতেন এই রাজনীতিক। বেশ কয়েকটি জনপ্রিয় বাংলা ছবিতেও অভিনয় করেছেন তিনি।